Sherlock Holmes haqida hikoyalar (1966)
„Sherlock Holmes haqida hikoyalar“ (talaffuzi: Sherlok Xolms haqida hikoyalar) — shotland yozuvchisi Arthur Conan Doyle yaratgan izquvar Sherlock Holmes haqidagi hikoyalar toʻplami. Toʻplam 1966-yil Toshkent shahrida „Yosh gvardiya“ nashriyotida chop etilgan. Oʻzbek tilidagi mazkur toʻplamga 12 ta hikoya kiritilgan. Hikoyalarni oʻzbek tiliga 1956-yil Moskvada „Detgiz“ nashriyotida chop etilgan ruscha nashridan Vahob Roʻzimatov tarjima qilgan. Toʻplamdagi 4 hikoya „The Adventures of Sherlock Holmes“ („Sherlock Holmes sarguzashtlari“) (1892), 3 hikoya „The Memoirs of Sherlock Holmes“ („Sherlock Holmesning memuarlari“) (1894), 5 hikoya „The Return of Sherlock Holmes“ („Sherlock Holmesning qaytishi“) (1905) toʻplamlaridan olingan. Mazkur toʻplamni nashrga tayyorlashda quyidagi shaxslar ishtirok etgan: E. Mirobidov – muharrir, N. Seytlin – rassom, G. Jirnov – rasmlar muharriri, S. Kapriyelova – texnik muharrir, M. Azimboyeva – musahhih. Kitob adadi – 15 000 nusxa. 1989-yil „Sherlock Holmes haqida hikoyalar“ga kiritilgan 12 hikoya va yangi tarjima qilingan 6 hikoya „Yulduzcha“ nashriyotida yangi toʻplam oʻlaroq chop etilgan.